A Bizottság határozata
(2002. január 23.)
a Guineából származó halászati és akvakultúra-termékek behozatalára vonatkozó különleges feltételek megállapításáról szóló 2001/634/EK határozat módosításáról
(az értesítés a C(2001) 4868. számú dokumentummal történt)
(EGT vonatkozású szöveg)
(2002/61/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK [2] tanácsi irányelvre és különösen annak 11. cikke (5) bekezdésére,
mivel:
(1) A Guineából származó vagy onnan érkező halászati termékek behozatalára vonatkozó különleges feltételek megállapításáról szóló, 2001. augusztus 16-i 2001/634/EK bizottsági határozat [3] megállapítja, hogy Guineában a "Direction nationale des pêches maritimes (DNPM) du Ministère de la pêche et de l’aquaculture" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
(2) A guineai közigazgatás átalakítását követően a halászati termékekre vonatozó egészségügyi bizonyítványok kiállításával foglalkozó illetékes hatóság a "Service Industries et assurance qualité des produits de la pêche et de l’aquaculture (SIAQPPA) du Ministère de la pêche et de l’aquaculture" lett. Ezen új hatóság képes a hatályban lévő jogszabályok alkalmazásának hatékony ellenőrzésére.
(3) Az említett határozat 2. cikkének 1. pontjában előírt feldolgozási tilalmat módosítani kell azon műveletek engedélyezése érdekében, amelyek - mint például a lefejezés és a zsigerelés - a halászati termékek fertőződésének elkerülését segítik elő.
(4) Továbbá, engedélyezni kell a létesítmények jegyzékének a legutóbb a 2001/4/EK határozattal [4] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. július 22-i 95/408/EK tanácsi határozat [5] 5. cikkében megállapított eljárásnak megfelelően történő módosítását, amennyiben az a létesítmények vagy hajók jegyzékből való törlésére, vagy azok nevének megváltoztatására, de nem új létesítményeknek vagy hajóknak a jegyzékbe történő felvételére vonatkozik.
(5) A 2001/634/EK határozatot ennek megfelelően módosítani kell.
(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/634/EK bizottsági határozat a következőképpen módosul:
1. Az 1. cikk helyébe a következő szöveg lép:
"1. cikk
Guineában a "Service Industries et assurance qualité des produits de la pêche et de l’aquaculture (SIAQPPA) du Ministère de la pêche et de l’aquaculture" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság."
2. A 2. cikk 1. pontja helyébe a következő szöveg lép:
"1. Nem eshettek át lefejezés, zsigerelés, hűtés vagy fagyasztás kivételével más előkészítő vagy feldolgozó eljáráson."
3. A 3. cikk (2) bekezdésének helyébe a következő szöveg lép:
"(2) A bizonyítványokon fel kell tüntetni a SIAQPPA képviselőjének nevét, beosztását és aláírását, valamint a SIAQPPA többi bejegyzéstől eltérő színű hivatalos pecsétjét."
4. Az 5. cikk helyébe a következő szöveg lép:
"5. cikk
(1) A B. melléklet csak egy helyszíni ellenőrző látogatás eredményeit követően módosítható.
(2) Az (1) bekezdéstől eltérve, a B. melléklet a 95/408/EK határozatban megállapított eljárásnak megfelelően módosítható, az említett melléklet jegyzékében felsorolt létesítmények és hajók nevének megváltoztatása vagy jegyzékből való törlése céljából."
5. Az A. melléklet helyébe e határozat A. melléklete lép.
6. A B. melléklet helyébe e határozat B. melléklete lép.
2. cikk
Ezt a határozatot az Európai Közösségek Hivatalos Lapjában való kihirdetését követő 30. naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2002. január 23-án.